ลุ้น SET วันนี้แตะ1,458 จุด ชู 4 หุ้น Domestic Play-ปันผลสูง
บล.เคทีบี (ประเทศไทย) ให้กรอบ SET วันนี้ 1,445-1,458 จุด ตลาด ตปท. ฟื้น เป็นผลบวกไม่มากวิตก BRExit ยังกดดัน
7 ก.ค. 2559

นายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์ กลยุทธ์การลงทุน บล.เคทีบี (ประเทศไทย) (KTBST) เปิดเผยว่า ดัชนีตลาดหุ้นไทย (SET Index) วันนี้แม้จะมีโอกาสเดินหน้าต่อ แต่จะได้ไม่แรงนัก กรอบการเคลื่อนไหวจะเป็นในลักษณะ sideway มากกว่า มองกรอบดัชนีวันนี้ว่า 1,445-1,458 จุด
ทั้งนี้ การพลิกฟื้นของตลาดหุ้นต่างประเทศในคืนที่ผ่านมาเป็นบวกต่อตลาดหุ้นไทยไม่มากนัก เนื่องจากความกังวลของนักลงทุนต่อเรื่อง BRExit ยังมีอยู่ แต่การสูงขึ้นของราคาสินค้าโภคภัณฑ์หลายๆตัวในช่วงหลายวันที่ผ่านมา น่าจะเป็นปัจจัยที่ดูเป็นบวกต่อตลาดหุ้นไทยมากกว่า โดยราคาน้ำมันที่ดีดกลับขึ้นมาหลังตัวเลขสต๊อกน้ำมันดิบของสหรัฐฯปรับตัวลดลง พร้อมกับการอ่อนค่าของเงินดอลล่าร์
ด้านปัจจัยในประเทศ มาตรการกระตุ้นเศรษฐกิจและการใช้จ่ายและลงทุนของทั้งภาครัฐ-เอกชนที่คาดว่าจะสูงขึ้น อาจถูกกลบด้วยการขายของนักลงทุนต่างประเทศและสถาบันในประเทศในวันที่ผ่านมา
สำหรับกลยุทธ์การลงทุน มองว่าตลาดยังเป็นบวก แต่จะผันผวนจากเรื่องของ Brexit กลยุทธ์การลงทุนในวันนี้ ยังเป็นหุ้นกลุ่ม Domestic Play หุ้นที่มีการจ่ายเงินปันผลงวดกลางปีที่จ่ายผลตอบแทนสูง (Dividend yield) และหุ้นในกลุ่มสินค้าโภคภัณฑ์บางตัว หุ้นที่คาดว่าจะได้รับความสนใจจากนักลงทุน อาทิ บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ,บริษัท บ้านปู จำกัด (มหาชน)หรือ BANPU, บริษัท พรีเชียส ชิพปิ้ง จำกัด (มหาชน) หรือ PSL และบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH
นอกจากนี้ KTBST ยังคงแนะนำนักลงทุนระมัดระวังในการลงทุนสินทรัพย์เสี่ยง นักลงทุนอาจพิจารณาทยอยขายทำกำไรในหุ้นขนาดใหญ่ที่อาจเป็นเป้าหมายในการขายทำกำไรของนักลงทุนต่างประเทศ และทยอยสะสมหุ้นขนาดกลางและเล็กคาดว่าผลประกอบการไตรมาส 2 จะออกมาดีในด้านการจัดสรรสินทรัพย์อาจเริ่มสะสมกองทุนรวมอสังหาริมทรัพย์และโครงสร้างพื้นฐาน หุ้นกู้เอกชนไทย ทองคำ และลดการลงทุนในเงินฝากและน้ำมัน โดยยังคงมุมมองที่ชอบตลาดหุ้นเอเชีย ญี่ปุ่น และไทยมากกว่าตลาดหุ้นยุโรป หุ้นสหรัฐ และหุ้นลาตินอเมริกา